text: সোমবার আওয়ামী লীগ সভাপতি শেখ হাসিনার ধানমণ্ডির রাজনৈতিক কার্যালয়ে কাউন্সিলর প্রার্থীদের সাক্ষাৎকার অনুষ্ঠানের আগে সাংবাদিকদের এ কথা বলেন তিনি।
  ঢাকার দুই সিটি কর্পোরেশনের নির্বাচন হতে যাওয়া ৩৬টি ওয়ার্ডের কাউন্সিলর প্রার্থী মনোনয়ন কমিটির প্রধান ফারুক খান।
  তিনি বলেন, 'আজকে আমরা সমবেত হয়েছি ঢাকা উত্তর সিটি কর্পোরেশনের বিভিন্ন ওয়ার্ডের নেতাকর্মীদের তথ্য যাচাই-বাছাইয়ে। তাদের জীবন বৃত্তান্ত, সিভি আমরা দেখব। তাদের ভেতর যারা সৎ ও যোগ্য এবং সামাজিক কর্মকাণ্ডে জড়িত তাদের আমরা মনোনয়ন দেয়ার চিন্তাভাবনা করছি।'
  ফারুক খান বলেন, 'তালিকার বাইরে যদি কেউ সৎ ও যোগ্য নেতা হয় তাদের বিষয়টা আমরা বিবেচনায় আনব। তালিকায় যাদের নাম রয়েছে ক্রমানুসারে সবার সাক্ষাৎকার নেয়া হবে।'
  সাংবাদিকদের এক প্রশ্নের জবাবে তিনি বলেন, 'ডিএনসিসি নির্বাচনে যদি কেউ বিদ্রোহী প্রার্থী হন তাহলে দলের গঠনতন্ত্র অনুযায়ী তাদের বিরুদ্ধে ব্যবস্থা নেয়া হবে।'
  অপর এক প্রশ্নের জবাবে ফারুক খান বলেন, 'অন্য কোনো দল যদি নির্বাচনে না আসে তাহলে আগামী ৩০ জানুয়ারির পরে বোঝা যাবে কীভাবে নির্বাচন হবে।'
  নির্বাচন কমিশনের তফসিল অনুযায়ী, ঢাকা উত্তর সিটি কর্পোরেশনের মেয়র পদে উপনির্বাচন আগামী ২৮ ফেব্রুয়ারি অনুষ্ঠিত হবে। এ ছাড়া একই দিন ঢাকা উত্তর ও দক্ষিণ সিটির সঙ্গে যুক্ত হওয়া ৩৬টি ওয়ার্ডে সাধারণ নির্বাচন হবে। নির্বাচনে প্রার্থীদের মনোনয়ন দাখিলের শেষ দিন ৩০ জানুয়ারি, বাছাই ২ ফেব্রুয়ারি এবং প্রত্যাহার ৯ ফেব্রুয়ারি।